**เทศบาลตำบลห้วยยอด เปิดลงทะเบียนแผงลอยที่จำหน่ายวันจ่ายตลาดเทศกาลตรุษจีน**

วันนี้ (28 ม.ค.65) เวลา 09.00น. ที่อาคารอเนกประสงค์เทพสถิตย์ เทศบาลตำบลห้วยยอด นายกมล วรพงศ์พัฒน์ รองนายกเทศมนตรีตำบลห้วยยอด พร้อมด้วยนายสราวุฒิ ภูมิกลาง เลขานายกเทศมนตรี พร้อมคณะผู้บริหาร หัวหน้าส่วนราชการ และเจ้าหน้าที่ที่เกี่ยวข้อง ติดตามอำนวยความสะดวกและสร้างความเข้าใจแก่ประชาชน ที่เดินทางมาลงทะเบียนแผงลอย ที่จะจำหน่ายผักผลไม้ของเซ่นไหว้ และของกินต่างๆ ในวันจ่ายตลาดเทศกาลตรุษจีนวันที่30 มกราคม 2565 บริเวณถนนเพชรเกษม ตั้งแต่หน้าธนาคารทหารไทยธนชาตจนถึงศาลเจ้าตั๋วแป๋ก๋ง ทั้งนี้เพื่อให้เป็นไปตามมาตรการการควบคุมและป้องกันการแพร่ระบาดของเชื้อไวรัสโคโรนา 2019 ตามที่คณะทำงานศูนย์ปฏิบัติการควบคุมโรคอำเภอห้วยยอด (ศปก.อ.)กำหนดไว้ รวมทั้งเป็นไปตามมาตรการปลอดภัยสำหรับองค์กร หรือ Covid Free Setting ตามที่กระทรวงสาธารณสุขกำหนดอย่างเคร่งครัด ซึ่งพ่อค้าแม่ค้าแผงลอยที่จะเข้าไปจำหน่ายสินค้าได้จะต้องผ่านการลงทะเบียน ณ เทศบาลตำบลห้วยยอดเท่านั้น

อย่างไรก็ดีปีนี้ เทศบาลฯได้งดการจัดกิจกรรมและขอความร่วมมือพ่อค้าแม่ค้าแผงลอยสองฝั่งถนนเพชรเกษมที่จำหน่ายวันจ่ายตลาด ให้จำหน่ายสินค้าประเภทผัก ผลไม้ของเซ่นไหว้ เป็นหลัก เนื่องจากข้อจำกัดของพื้นที่ ที่มีจำนวนจำกัด และเพื่อลดความแออัดจากการรวมตัวของประชาชน ตลอดจนลดความเสี่ยงในการแพร่ระบาดของโรคติดเชื้อไวรัสโคโรนา 2019 ทั้งนี้จะต้องปฏิบัติตามมาตรการ D-M-H-T-T-A (เว้นระยะห่าง-สวมหน้ากากอนามัย-ล้างมือ-วัดอุณหภูมิ-ใช้แอพพลิเคชั่น)อย่างเคร่งครัด

อย่างไรก็ดี สำหรับประชาชนที่เดินทางไปจับจ่ายวันจ่ายตลาดเทศกาลตรุษจีน วันที่ 30 มกราคม 2565 สามารถเข้าออกได้บริเวณจุดคัดกรองหน้าธนาคารทหารไทยธนชาติเท่านั้นพร้อมทั้งขอความร่วมมือให้ปฏิบัติตามมาตรการป้องกันและควบคุมการแพร่ระบาดของโรคติดเชื้อไวรัสโคโรนาในพื้นที่จังหวัดตรังอย่างเคร่งครัด

พิมมาส จันทร์ผ่อง/นักประชาสัมพันธ์ชำนาญการ/ข่าว

28 มกราคม 2565